SCIB ออกเงินฝากรับวาเลนไทน์-ตรุษจีน
ธนาคารนครหลวงไทย ออกเงินฝากประจำ 12 เดือน และ 24 เดือนฉลอง 2 เทศกาล คู่สมรสจดทะเบียนถึง 26 ก.พ.รับดอกเบี้ยเพิ่ม 0.25%
11 ก.พ. 2553

ธนาคารนครหลวงไทย ออกเงินฝากประจำ 12 เดือน และ 24 เดือนฉลอง 2 เทศกาล คู่สมรสจดทะเบียนถึง 26 ก.พ.รับดอกเบี้ยเพิ่ม 0.25%
 
 



ชัยวัฒน์ อุทัยวรรณ์ ประธานเจ้าหน้าที่บริหารและกรรมการผู้จัดการใหญ่ ธนาคารนครหลวงไทย
นายชัยวัฒน์ อุทัยวรรณ์ ประธานเจ้าหน้าที่บริหารและกรรมการผู้จัดการใหญ่ ธนาคารนครหลวงไทย เปิดเผยว่า ธนาคารร่วมจัดกิจกรรมพิเศษเนื่องในเทศกาลเฉลิมฉลองวันตรุษจีนและเทศกาลวันวาเลนไทน์หรือวันแห่งความรัก ภายใต้โครงการ “เงินฝากเทศกาลวันแห่งความรัก และมหามงคล เทศกาลวันตรุษจีน” 2 บริการ ได้แก่ “เงินฝากประจำ 2 เทศกาลความสุข ประเภท 12 เดือน และ ประเภท 24 เดือน” จ่ายดอกเบี้ยรายเดือน สำหรับลูกค้าทั่วไปและคู่สมรสที่จดทะเบียน ตั้งแต่วันที่ 1 มกราคม – 26 กุมภาพันธ์ 2553 จะได้รับอัตราดอกเบี้ยพิเศษเพิ่มอีก 0.25% ต่อปีสำหรับเงินฝากประจำ 12 เดือน ส่วนเงินฝากประจำ 24 เดือน จะได้รับอัตราดอกเบี้ยพิเศษเพิ่มอีก 0.50% ต่อปี วงเงินรับฝากขั้นต่ำ 50,000 บาทขึ้นไป ไม่จำกัดวงเงินสูงสุด โดยผู้ฝากจะต้องเปิดบัญชีเงินฝากออมทรัพย์บุฟเฟต์ขั้นต่ำ 5,000 บาทขึ้นไป พร้อมสมัครบัตรเดบิต SCIB D-Card เพื่อใช้รับโอนดอกเบี้ยรายเดือน 
พร้อมทั้งยังสามารถลุ้นรับสิทธิชิงรางวัล แพคเก็จทัวร์เกาหลี 5 วัน 3 คืน สำหรับ 2 ท่าน มูลค่ารางวัลละ 64,000 บาท จำนวน 8 รางวัล และแพคเก็จห้องพักพร้อมอาหารเช้า โรงแรม Evason Hua Hin + Six Senses spa 3 วัน 2 คืน สำหรับ 2 ท่าน มูลค่ารางวัลละ 10,000 บาท จำนวน 8 รางวัล รวม 16 รางวัล มูลค่าของรางวัลรวมกว่า 590,000 บาท ทั้งนี้ บริษัทประกันชีวิตนครหลวงไทย จำกัด บริษัทในเครือของธนาคารนครหลวงไทยยังมอบกรมธรรม์ประกันอุบัติเหตุวงเงินคุ้มครอง 1 ล้านบาท โดยจะจับรางวัลให้แก่ผู้โชคดีในวันที่ 5 มีนาคม 2553 และเดินทางในวันที่ 25-29 มีนาคม 2553
“ธนาคารคาดว่าจะระดมเงินฝากจากโครงการดังกล่าวประมาณ 1 หมื่นล้านบาท โดยเฉพาะการขยายฐานกลุ่มลูกค้าเป้าหมายที่มีความสามารถในการออมเงินสูงในลักษณะการเสนอผลิตภัณฑ์ทางการเงินที่เรียกว่า Bundle Package ที่ลูกค้าของธนาคารจะได้รับสิทธิประโยชน์เพิ่มมากขึ้นทั้งเรื่องผลตอบแทนและเงื่อนไขพิเศษอื่นโดยผู้ฝากเงินในโครงการดังกล่าวที่พ่วงกับบริการ “เงินฝากออมทรัพย์บุฟเฟต์” จะได้รับดอกเบี้ยพิเศษเพิ่มรวมถึง 0.50-0.75% ต่อปี พร้อมทั้งยังสามารถลุ้นรับของรางวัลจากการฝากเงินทั้ง 2 โครงการ ทั้งแพคแก็จท่องเที่ยว และของรางวัลจากโครงการเงินฝากออมทรัพย์บุฟเฟต์ เช่น รถมินิคูเปอร์ มือถือแบล็กเบอรี่ โน็ตบุ๊ค เป็นต้น และเชื่อว่าการเสนอผลิตภัณฑ์ทางด้านเงินฝากในช่วงต่อไปจะเห็นรูปแบบการขายพ่วงผลิตภัณฑ์ทางการเงินเพิ่มมากขึ้น เช่น บริการเงินฝากที่พ่วงกับบริการการลงทุน หรือบริการเงินฝากที่พ่วงกับบริการประกันชีวิต เพื่อตอบสนองความต้องการของกลุ่มลูกค้าเพิ่มมากขึ้น” นายชัยวัฒน์ กล่าว
นอกจากนี้ ธนาคารยังร่วมออกบูธในงาน "บางรัก...มรดกรักแห่งแผ่นดิน 2553"  ในวันที่ 14 กุมภาพันธ์  ที่บริษัทบริหารสินทรัพย์ กรุงเทพพาณิชย์ จำกัด (บสก.) โดยธนาคารจะมอบเงินขวัญถุงเป็น “บัญชีเงินฝากประจำ 12 เดือน ธนาคารนครหลวงไทย” มูลค่า 9,999 บาท และ “ร่มดอกรักบานไม่รู้โรย” จากร้านจิตรลดา ให้กับคู่รักจำนวน 9 คู่ ที่จดทะเบียนสมรสภายในงาน ส่วนคู่รักทุกคู่ที่จดทะเบียนในวันดังกล่าว ธนาคารยังมอบ “ร่ม SCIB Heart” และน้ำพระพุทธมนต์ “ร่มเย็น เป็นสุข” พร้อมกันนี้ ได้จัดกิจกรรมพิเศษร่วมฉลองเทศกาลตรุษจีน บริเวณสาขาเยาวราชสี่แยกเฉลิมบุรี เพื่อมอบของที่ระลึกให้กับลูกค้าของธนาคาร อีกด้วย